รัฐบาลไทย-ข่าวทำเนียบรัฐบาล-คตน.รับทราบความคืบหน้าการดำเนินงานตามนโยบายรัฐบาลของหน่วยงานที่เกี่ยวข้อง
วันอังคารที่ 1 พฤศจิกายน 2559
คตน.รับทราบความคืบหน้าการดําเนินงานตามนโยบายรัฐบาลของหน่วยงานที่เกี่ยวข้อง
คตน.รับทราบความคืบหน้าการดําเนินงานตามนโยบายรัฐบาลของหน่วยงานที่เกี่ยวข้อง
วันนี้ (27ต.ค.59) เวลา 09.30 น. ณ ห้องประชุม 301 ตึกบัญชาการ 1 ทําเนียบรัฐบาล พลอากาศเอก ประจิน จั่นตอง รองนายกรัฐมนตรี เป็นประธานการประชุมคณะกรรมการติดตามการปฏิบัติงานตามนโยบายของรัฐบาล (คตน.) ครั้งที่ 6/2559 ร่วมกับหน่วยงานที่เกี่ยวข้อง สรุปสาระสําคัญ ดังนี้
ประธานแจ้งที่ประชุมรับทราบเกี่ยวกับรายงานความก้าวหน้าการดําเนินงานติดตามการปฏิบัติงานตามนโยบายของรัฐบาลว่า นายกรัฐมนตรี รับทราบและให้ความสําคัญกับเรื่องดังกล่าวโดยได้มีข้อสั่งการถึงหน่วยงานที่เกี่ยวข้องเพื่อดําเนินการให้สอดคล้องกับนโยบายรัฐบาลและของนายกรัฐมนตรี รวมทั้งให้มีการรวบรวมบันทึกข้อมูลต่าง ๆ ไว้เป็นหลักฐานด้วย
พร้อมกันนี้ ที่ประชุมได้มีการหารือพิจารณาเกี่ยวกับประเด็นต่าง ๆ ในการติดตามผลการดําเนินงานตามนโยบายรัฐบาล อาทิ การติดตามผลการดําเนินงานโครงการที่ใช้งบประมาณของรัฐจํานวนมาก ได้แก่ 1) โครงการเพิ่มปริมาณน้ําในอ่านเก็บน้ําเขื่อนแม่กวงอุดมธารา จังหวัดเชียงใหม่ (สัญญาที่ 1-2) เพื่อปัญหาการขาดแคลนน้ําที่ยังมีแนวโน้มว่าจะรุนแรงขึ้นในอนาคต โดยคาดว่าโครงการนี้ จะสามารถเพิ่มปริมาณน้ําในอ่างเก็บน้ําแม่กวงฯ ได้เพิ่มมากขึ้นเฉลี่ยปีละ 160 ล้าน ลบ.ม. ทําให้เพิ่มพื้นที่ชลประทานโครงการแม่กวงฯ ในฤดูแล้งจาก 17,060 ไร่ เป็น 76,129 ไร่ เพิ่มน้ําเพื่อการอุปโภคบริโภค และอุตสาหกรรมเฉลี่ยจากปีละ 13.31 ล้าน ลบ.ม. เป็น 49.99 ล้าน ลบ.ม. รวมทั้งแก้ปัญหาการขาดแคลนน้ําในลุ่มน้ําแม่กวงตอนล่างได้อย่างมากอีกด้วย
และ2) โครงการบรรเทาอุทกภัย อําเภอหาดใหญ่ จังหวัดสงขลา (ระยะที่ 2) (สัญญาที่ 2-4) โดยดําเนินการใน อําเภอหาดใหญ่ อําเภอบางกล่ํา และอําเภอควนเนียง จังหวัดสงขลา และในปีงบประมาณ 2559 มีสัญญาผูกพันใหม่ 3 รายการ คือ ปรับปรุงคลองระบายน้ํา ร.1 พร้อมอาคารประกอบ สัญญาที่ 2 – 4 สําหรับความเป็นมาของการดําเนินการดังกล่าว สืบเนื่องจากเมื่อวันที่ 4 ธันวาคม 2543 พระบาทสมเด็จพระปรมินทรมหาภูมิพลอดุลเดช มีพระราชดํารัสต่อคณะบุคคลที่เข้าเฝ้าถวายพระพรชัยมงคล ณ ศาลาดุสิตาลัย เกี่ยวกับอุทกภัยอําเภอหาดใหญ่ จังหวัดสงขลา สรุปความว่า “เมื่อวันที่ 22 – 23 พฤศจิกายน 2543 มีน้ําท่วมภาคใต้ โดยเฉพาะที่อําเภอหาดใหญ่ มีความเสียหายหลายพันล้านบาท ซึ่งถ้าได้ทําตามแผนที่วางไว้ตั้งแต่ปี 2531 ที่ลงทุนนั้นจะได้รับคืนมาหลายเท่าตัว” คณะรัฐมนตรีเมื่อวันที่ 19 ธันวาคม 2543 จึงได้มีมติให้ดําเนินโครงการบรรเทาอุทกภัยอําเภอหาดใหญ่ ได้ดําเนินการขุดลอกคลองระบายน้ําเพิ่มจํานวน 7 สาย คือ ขุดคลองระบายน้ํา ร.1, 3-6 พร้อมอาคารประกอบ ขุดลอกคลองระบายน้ํา 1 ซ. – ร.1 และขุดลอกคลองระบายน้ํา 1 ข-1ซ-ร.1 สามารถระบายน้ําได้เร็วขึ้น 2.5 เท่า ต่อมาปี 2553 ฝนตกหนักติดต่อกัน 3 วัน เกิดน้ําท่วมตัวเมืองหาดใหญ่ ปริมาณน้ํา 1,623.50 ลบ.ม./วินาที ซึ่งน้ําล้นจากคลองอู่ตะเภา และคลอง ร.1 ใช้เวลาประมาณ 2 วัน สามารถระบายน้ําได้สู่ภาวะปกติ มีความเสียหายประมาณ 10,490 ล้านบาท เพื่อแก้ไขปัญหาดังกล่าว จึงได้จัดทําโครงการบรรเทาอุทกภัยอําเภอหาดใหญ่อันเนื่องมาจากพระราชําริ (เพิ่มประสิทธิภาพคลองระบายน้ํา ร.1)
ส่วนการจัดทําแผนบริหารจัดการน้ํา กรมชลประทาน มีนโยบายบริหารจัดการน้ํา วางแผนการจัดสรรน้ําให้สอดคล้องกับปริมาณน้ําต้นทุนในอ่างเก็บน้ํา เพื่อสนับสนุนการใช้น้ําในทุกกิจกรรมให้เพียงพอ ทั่วถึง เป็นธรรม ตามลําดับความสําคัญ ดังนี้ 1) เพื่อการอุปโภค บริโภค และการประปา 2) เพื่อการรักษาระบบนิเวศทางน้ํา เช่น การผลักดันน้ําเค็ม การขับไล่น้ําเสีย 3) เพื่อการเกษตรกรรม 4) เพื่อการอุตสาหกรรม รวมทั้งวางแผนการเพาะปลูกฤดูกาลผลิต ปี 2559/60 ในเขตพื้นที่ชลประทาน จํานวน 21.07 ไร่ (ข้าวนาปี 15.93 ล้านไร่) โดยเฉพาะในเขื่อนหลัก 4 แห่ง คือ เขื่อนภูมิพล เขื่อนสิริกิติ์ เขื่อนแควน้อยบํารุงแดน และเขื่อนป่าสักชลสิทธิ์ ขณะที่พื้นที่เพาะปลูกนอกเขตชลประทาน จะดําเนินการตามมติคณะกรรมการจัดการชลประทาน (JMC) ของแต่ละพื้นที่ และแนะนําให้เกษตรกรทําการเพาะปลูกตามฤดูกาลปกติ ในส่วนการบริหารจัดการน้ําฤดูแล้ง ได้ดําเนินการวางแผนจัดสรรน้ําเพื่อการอุปโภคบริโภค รักษาระบบนิเวศในฤดูแล้งจนถึงช่วงต้นฤดูฝน (พ.ค. – ก.ค.) เพื่อการเกษตรกรรม และอุตสาหกรรม
สําหรับการบริหารจัดการน้ําฤดูแล้งปี 59/60 ที่ประชุมรับทราบถึงดําเนินการจัดสรรน้ําฤดูแล้งในพื้นที่ลุ่มน้ําเจ้าพระยา ปี 2559 – 2560 จํานวน 2,950 ล้าน ลบ.ม. และสํารองสําหรับต้นฤดูฝนปี 2560 จํานวน 3,800 ล้าน ลบ.ม. รวมทั้งดําเนินการจัดการน้ําฤดูแล้งในพื้นที่ลุ่มน้ําแม่กลอง อย่างน้อย 2,950 ล้าน ลบ.ม. โดยระบายจากเขื่อนศรีนครินทร์และเขื่อนวชิราลงกรณ์ พร้อมทั้งบริหารจัดการน้ํา 6 เขื่อนน้อย (เขื่อนแก่งกระจาน เขื่อนปราณบุรี เขื่อนลําตะคอง เขื่อนลูลบน เขื่อนลําแซะ และเขื่อนลําพระเพลิง) เพื่อให้มีปริมาณน้ําเพียงพอต่อการอุปโภคบริโภค และรักษาระบบนิเวศ จนถึงสิ้นเดือนกรกฎาคม 2560
พร้อมรับทราบการจัดทําแผนระบายน้ําในพื้นที่กรุงเทพมหานคร (กทม.) ดังนี้ 1) การจัดทําแผนเตรียมความพร้อมป้องกันและแก้ไขปัญหาน้ําท่วมขังเนื่องจากฝนตกหนัก 2) จัดทําแผนการรับมือ 9 ขั้นตอน สําหรับสถานการณ์ฝนตกหนัก เช่น การติดตามสภาพอากาศจากเรดาร์ตรวจฝน การเตรียมเครื่องสูบน้ําเคลื่อนที่และติดตั้งเพิ่มเติมในจุดเสี่ยง แจ้งสถานการณ์แก่เจ้าหน้าที่ผ่านระบบวิทยุสื่อสาร และแอพพลิเคชั่นไลน์ ส่งหน่วยปฏิบัติการประจําจุดเสี่ยง ประชาสัมพันธ์ข้อมูลให้ประชาชนทราบ
3) จัดทําแผนบริหารจัดการระบายน้ําในพื้นที่ กทม. อย่างยั่งยืน โดยดําเนินการ ดังนี้ (1) เพิ่มประสิทธิภาพคลองระบายน้ําสายหลักที่สําคัญ ดําเนินการในปี 2559 – 2575 (2) เพิ่มขีดความสามารถระบบท่อระบายน้ํา 46 โครงการ ดําเนินการในปี 2559 – 2563 (3) โครงการสร้างระบบระบายน้ําในถนนสายหลักโดยวิธีดันท่อใต้ดิน (pipe jacking) เพื่อลดผลกระทบกับสาธารณูปโภคและการจราจร จํานวน 16 โครงการ (4) เพิ่มขีดความสามารถในการแก้ไขปัญหาน้ําท่วมขัง โดยการสร้างอุโมงค์ระบายน้ําขนาดใหญ่เพิ่มเติม ดําเนินการในปี 2561 – 2566 (5) จัดหาพื้นที่ชะลอน้ําเพื่อจัดทําแก้มลิง ด้านตะวันออกของ กทม. พื้นที่ 885 ไร่ (6) เพิ่มขีดความสามารถของศูนย์ควบคุมน้ําท่วม อย่างไรก็ตามการจัดทําแผนการระบายน้ําจําเป็นต้องพิจารณาการจัดทําผังเมือง ทําให้ต้องใช้เวลาดําเนินการพอสมควร ขณะนี้ กทม. อยู่ระหว่างปรับปรุงผังเมืองรวมฉบับปัจจุบันที่ประกาศใช้ปี 2556
นอกจากนี้ ที่ประชุมได้มีการหารือและรับทราบความคืบหน้าการจัดระเบียบการทําประมงน้ําจืดและน้ําเค็ม ดังนี้ 1) กระทรวงเกษตรและสหกรณ์ โดยกรมประมงดําเนินการจัดทําระเบียบการเพาะเลี้ยงสัตว์น้ําเพื่อป้องกันการเกิดผลกระทบต่อสภาวะแวดล้อมและความปลอดภัยต่อประชาชน โดยออกกฎกระทรวงกําหนดกิจการการเพาะเลี้ยงสัตว์น้ําให้เป็นกิจการเพาะเลี้ยงสัตว์น้ําควบคุม พ.ศ. 2559 2) จัดทําระเบียบการเพาะเลี้ยงสัตว์น้ําเพื่อป้องกันการบุกรุกพื้นที่ทําการประมงและบุกรุกที่ที่เป็นสาธารณะสมบัติของแผ่นดิน โดยออกกฎกระทรวงจัดทําระเบียบการเพาะเลี้ยงสัตว์น้ําในพื้นที่น้ําจืดและน้ําเค็ม กรณีการเพาะเลี้ยงหอยทะเลและการเลี้ยงปลาในกระชัง ขณะนี้ ผู้เพาะเลี้ยงได้มาจดแจ้งไว้กับกรมประมงแล้ว ซึ่งคณะกรรมการประมงประจําจังหวัดจะออกประกาศหลักเกณฑ์อนุญาตต่อไป 3) กําหนดเขตรักษาพันธุ์สัตว์น้ําเพื่อห้ามมีการบุกรุกจับสัตว์น้ําโดยเด็ดขาด แบ่งเป็นพื้นที่ชายทะเล 13 จังหวัด เนื้อที่ 22,296 ไร่ และพื้นที่นําจืด 73 จังหวัด เนื้อที่ 236,058 ไร่ 4) ดําเนินการแก้ไขปัญหากรณีใช้ความเค็มในการเพาะเลี้ยงสัตว์น้ําในพื้นที่จํากัด กรณีเพาะเลี้ยงกุ้งทะเล ขณะนี้อยู่ระหว่างยกร่างกฎกระทรวงเพื่อเสนอกระทรวงเกษตรและสหกรณ์ให้ความเห็นชอบ 5) จัดทําแผนร่วมกับกระทรวงเกษตรและสหกรณ์ เพื่อจัดทําระเบียบร่วมกันในลักษณะเกี่ยวกับการจัดรูปที่ดิน เพื่อแก้ไขปัญหาความเดือดร้อนจากการจัดระเบียบประมงน้ําจืดและน้ําเค็ม ขณะนี้อยู่ระหว่างดําเนินการจัดการประชุมเพื่อกําหนดแผนงาน
-------------------------
กลุ่มประชาสัมพันธ์และเผยแพร่ สํานักโฆษก